b'\n_START_ARTICLE_\nRomulus Tiitus\n_START_PARAGRAPH_\nRomulus Tiitus (5. jaanuar 1906 Rakvere \xe2\x80\x93 15. juuli 1982 Tallinn) oli eesti vestekirjanik ja karikaturist._NEWLINE_S\xc3\xbcndis Rakveres p\xc3\xbcssimeistri perekonnas. Aastatel 1918\xe2\x80\x931924 \xc3\xb5ppis Tiitus Rakvere poeglaste g\xc3\xbcmnaasiumis. Kunsti \xc3\xb5ppis ta 1925 Riigi Kunstt\xc3\xb6\xc3\xb6stuskoolis ja 1926\xe2\x80\x931927 Pallases. 1925. aastal avaldati tema esimene karikatuur. 1927. aastal tegi illustratsioone, \xc5\xa1ar\xc5\xbee ja karikatuure ajakirjale Tapper. T\xc3\xb6\xc3\xb6tas aastatel 1924\xe2\x80\x931926 Rakveres k\xc3\xa4sit\xc3\xb6\xc3\xb6lisena ja ajalehe Virulane raamatupidajana. 1927\xe2\x80\x931940 Tartus ajalehe Postimees toimetuses, kus oli karikaturist ja f\xc3\xb6ljetonist ning pilkelehe S\xc3\xa4demed toimetaja. 1940. aastast elas Tallinnas ja joonistas karikatuure ajalehtedele Sirp ja Vasar ning Rahva H\xc3\xa4\xc3\xa4l._NEWLINE_Kui sakslased tulid Eestisse, siis j\xc3\xa4i ta Eestisse ja arreteeriti peagi. Oma karikatuuride p\xc3\xa4rast pidi Tiitus 1941. aastast olema Patarei vanglas. Patarei vanglas sai ta koos teiste arreteeritud kunstnikega (Arkadio Laigo ja Nikolai Kummits) teha kaast\xc3\xb6\xc3\xb6d Patarei vangla v\xc3\xa4ljaannetele. Vanglast vabanes alles 1944. aastal. P\xc3\xa4rast II maailmas\xc3\xb5da tuli Tallinna, kus t\xc3\xb6\xc3\xb6tas kuni 1945 aastani ajalehes \xc3\x95htuleht ning (1945\xe2\x80\x931947) ajakirjas Pikker. 1947. aastast alates tegutses vabakutselise kunstnikuna. Tema karikatuure ja \xc5\xa1ar\xc5\xbee avaldati Eestis veel v\xc3\xa4ljaannetes Noorte H\xc3\xa4\xc3\xa4l, Kultuur ja Elu, Looming, lisaks veel mitmetes v\xc3\xa4lismaistes (T\xc5\xa1ehhoslovakkia, Ungari jt) v\xc3\xa4ljaannetes. Illustreerinud \xc3\xbcle 50 raamatu. On kirjutanud lasteraamatud "Toslem lastele", "Kuidas Klukk sangariks sai" ja "\xc3\x9cleannetu Maki" ning m\xc3\xb5tteid oma loomingust ja elust._NEWLINE_1945. aastast Kunstnike Liidu liige.\n_START_SECTION_\nTegevus karikaturistina\n_START_PARAGRAPH_\nSaavutas karikatuuride l\xc3\xb6\xc3\xb6vuse elulise t\xc3\xbc\xc3\xbcbistiku ja \xc3\xbchiskonnakriitilisusega. Sai 1930. aastal populaarseks humoristliku Toslemi loojana. Ta on illustreerinud peamiselt huumoriga varjundatud teoseid.'